'Profeet' en vrou vas vir verkragting | Maroela Media
'n Selferkende 47-jarige profeet en sy vrou is Dinsdag in hegtenis geneem in verband met die verkragting van 'n Gautengse vrou.
Ao. Kay Makhubela, 'n polisiewoordvoerder, sê die vrou is glo vroeër die dag deur die profeet in Zondi, Soweto, verkrag.
"Die vrou was by die profeet vir 'n konsultasie. Hy het aan haar gesê dat sy seks met hom moet hê as sy genees wil word. Die vrou het geweier waarop die profeet vir haar gesê het hy sal vir haar moetie gee om haar te help," het Makhubela gesê.
Die man het na bewering 'n wit poeier oor haar gesmeer wat haar bedwelm het. Die profeet het sy vrou, 48, beveel om die slagoffer na 'n kamer te neem en te ontklee. Hy het haar toe vermoedelik verkrag terwyl sy vrou toegekyk het.
"Albei verdagtes is in hegtenis geneem en moet Donderdag in die Protea-landdroshof verskyn," het Makhubela bygevoeg.